b'\n_START_ARTICLE_\nJonas Kazimieras Vaza\n_START_SECTION_\nJonas Kazimieras Vaza ir jo elekcija\n_START_PARAGRAPH_\nKra\xc5\xa1tas jau buvo apsiprat\xc4\x99s su Vaz\xc5\xb3 \xc5\xa1eima ir \xc4\xaf j\xc4\x85 \xc5\xbei\xc5\xabr\xc4\x97jo, kaip \xc4\xaf sav\xc4\x85 dinastij\xc4\x85, tod\xc4\x97l niekas apie kitus kandidatus net negalvojo. Reik\xc4\x97jo tik i\xc5\xa1spr\xc4\x99sti gin\xc4\x8d\xc4\x85 tarp dviej\xc5\xb3 sosto trok\xc5\xa1tan\xc4\x8di\xc5\xb3 Vladislovo broli\xc5\xb3: Karolio ir Jono Kazimiero Vazos. Abu jie nebuvo niekuo pasi\xc5\xbeym\xc4\x97j\xc4\x99, bet Jonas Kazimieras Vaza tur\xc4\x97jo daugiau palaikan\xc4\x8di\xc5\xb3 ir u\xc5\xbe j\xc4\xaf pasisak\xc4\x97 ir kazok\xc5\xb3 vadas B. Chmelnickis (ukr. \xd0\x91\xd0\xbe\xd0\xb3\xd0\xb4\xd0\xb0\xd0\xbd \xd0\x97\xd0\xb8\xd0\xbd\xd0\xbe\xd0\xb2\xd1\x96\xd0\xb9 \xd0\x9c\xd0\xb8\xd1\x85\xd0\xb0\xd0\xb9\xd0\xbb\xd0\xbe\xd0\xb2\xd0\xb8\xd1\x87 \xd0\xa5\xd0\xbc\xd0\xb5\xd0\xbb\xd1\x8c\xd0\xbd\xd0\xb8\xd1\x86\xd1\x8c\xd0\xba\xd0\xb8\xd0\xb9). Tod\xc4\x97l Jonas Kazimieras Vaza 1648\xc2\xa0m. lapkri\xc4\x8dio 20 d. i\xc5\xa1renkamas Lenkijos karaliumi (Jan II Kazimierz Waza) ir Lietuvos did\xc5\xbeiuoju kunigaik\xc5\xa1\xc4\x8diu.\n_START_SECTION_\nKazok\xc5\xb3 pasidavimas Maskvai\n_START_PARAGRAPH_\nJonui Kazimierui Vazai nesisek\xc4\x97 tvarkyti kazok\xc5\xb3 reikalo. Lenkijoje jie pasiekdavo net Lvov\xc4\x85, o Lietuvoje\xc2\xa0\xe2\x80\x93 net Pinsk\xc4\x85 ir Mozyri\xc5\xb3. Kelet\xc4\x85 toki\xc5\xb3 u\xc5\xbepuolim\xc5\xb3 Lietuva pati atr\xc4\x97m\xc4\x97 ir net pad\xc4\x97jo lenkams. Pagaliau 1651\xc2\xa0m. kazokai buvo sumu\xc5\xa1ti. B. Chmelnickis nesitenkino gindamas kazok\xc5\xb3 teises ir pravoslav\xc5\xb3 tik\xc4\x97jim\xc4\x85, bet jau svajojo sukurti atskir\xc4\x85 Ukrainos valstyb\xc4\x99. Tam tikslui pasidav\xc4\x97 turk\xc5\xb3 sultono globai, o 1653\xc2\xa0m. Maskvos carui Aleksiejui I Romanovui (rus. \xd0\x90\xd0\xbb\xd0\xb5\xd0\xba\xd1\x81\xd0\xb5\xd0\xb9 \xd0\x9c\xd0\xb8\xd1\x85\xd0\xb0\xd0\xb9\xd0\xbb\xd0\xbe\xd0\xb2\xd0\xb8\xd1\x87), kuris sutiko palikti net 60.000 kazok\xc5\xb3 kariuomen\xc4\x99, o j\xc5\xb3 etmonu paskyr\xc4\x97 B. Chmelnick\xc4\xaf.\n_START_SECTION_\nKaro prad\xc5\xbeia\n_START_PARAGRAPH_\n\xc5\xa0tumsko_NEWLINE_padaryt\xc5\xb3 paliaub\xc5\xb3 laikas baig\xc4\x97si 1661\xc2\xa0m. Bet \xc5\xa0vedijoje \xc4\xafvyko permain\xc5\xb3. Gustavo II Adolfo (Gustav II Adolf) dukt\xc4\x97 Kristina (Christina of Sweden) atsisak\xc4\x97 sosto. Sostas atiteko Karoliu X Gustavui (Charles X Gustav of Sweden), Gustavo II Adolfo sesers Kotrynos (Catherine Vasa) ir Vokietijos Cveibriukeno (Zweibr\xc3\xbccken) kunigaik\xc5\xa1\xc4\x8dio Jono (Johann Kasimir) s\xc5\xabnui. Jis sost\xc4\x85 tur\xc4\x97jo gauti kartu su Kristinos ranka. Dabar j\xc4\xaf gavo be jos. Jaunutis karalius tro\xc5\xa1ko pasi\xc5\xbeym\xc4\x97ti kare, nor\xc4\x97jo dar kart\xc4\x85 parodyti pasauliui \xc5\xa1ved\xc5\xb3 ginklo garb\xc4\x99. Tik\xc4\x97damasis lengvai laim\xc4\x97ti, Karolis X Gustavas 1655\xc2\xa0m. liepos 10 d. staiga su dvejomis armijomis per Pr\xc5\xabsij\xc4\x85 \xc4\xafsiver\xc5\xbe\xc4\x97 \xc4\xaf Lenkij\xc4\x85, o kita buvo organizuojama Livonijoje ir vadovaujama generolo M. Gard\xc5\xbeio (Magnus Gabriel De la Gardie), tur\xc4\x97jo \xc4\xafsiver\xc5\xbeti \xc4\xaf Lietuv\xc4\x85. Lenkijoje \xc5\xa1vedams pasisek\xc4\x97,\xc2\xa0\xe2\x80\x93 bajorija pasidav\xc4\x97 be m\xc5\xab\xc5\xa1io (ties Uiste, liepos 25 d.). \xc5\xa0vedai netrukus u\xc5\xbe\xc4\x97m\xc4\x97 did\xc5\xbei\xc4\x85j\xc4\x85 dal\xc4\xaf Lenkijos, kit\xc4\x85 dal\xc4\xaf buvo u\xc5\xbe\xc4\x97m\xc4\x99 rusai su kazokais, o karalius Jonas Kazimieras Vaza pab\xc4\x97go \xc4\xaf Austrijos Silezij\xc4\x85.\n_START_SECTION_\nK\xc4\x97daini\xc5\xb3 sutartis\n_START_PARAGRAPH_\nPirmieji Karolio X pasisekimai Lenkijoje \xc4\xafvyko tuo metu, kai caro kariuomen\xc4\x97 artinosi prie Vilniaus ir pagaliau j\xc4\xaf u\xc5\xbe\xc4\x97m\xc4\x97. Lietuva buvo palikta savo pa\xc4\x8dios likimui. Nei i\xc5\xa1 karaliaus nei i\xc5\xa1 lenk\xc5\xb3 ji negal\xc4\x97jo gauti jokios paramos. Jos apsauga tur\xc4\x97jo r\xc5\xabpintis patys Lietuvos ponai, o vis\xc5\xb3 pirma etmonas Jonu\xc5\xa1as Radvila. Caro kariuomenei dar tebesiartinant prie Vilniaus, jis kartu su savo pusbroliu Boguslovu Radvila (1620\xe2\x80\x931669\xc2\xa0m.) ir Vilniaus vyskupu Jurgiu Ti\xc5\xa1kevi\xc4\x8diumi (1596\xe2\x80\x931656\xc2\xa0m.) kreip\xc4\x97si \xc4\xaf \xc5\xa0ved\xc5\xb3 kariuomen\xc4\x97s vad\xc4\x85, generol\xc4\x85 M. Gard\xc4\xaf, si\xc5\xablydami s\xc4\x85jung\xc4\x85 prie\xc5\xa1 rusus ir pra\xc5\xa1ydamas paramos. M. Gardys sutiko ir su kariuomene \xc4\xaf\xc5\xbeeng\xc4\x97 \xc4\xaf Lietuv\xc4\x85. Jam at\xc4\x97jus \xc4\xaf K\xc4\x97dainius, 1655\xc2\xa0m. spalio 20 d. buvo sukviesta bajorija, kuri pasira\xc5\xa1\xc4\x97 s\xc4\x85jungos su \xc5\xa0vedija akt\xc4\x85. Tuo aktu buvo nutraukiama unija su Lenkija ir u\xc5\xbemezgami tokie pat ry\xc5\xa1iai su \xc5\xa0vedija. Jonas Kazimieras Vaza, nedav\xc4\x99s Lietuvai jokios paramos, tuo aktu pa\xc5\xa1alinamas nuo sosto ir did\xc5\xbeiuoju Lietuvos kunigaik\xc5\xa1\xc4\x8diu skelbiamas \xc5\xa0ved\xc5\xb3 karalius Karolis X Gustavas. \xc5\xa0vedai u\xc5\xbe tai tur\xc4\x97jo pad\xc4\x97ti atsiimti Maskvos caro u\xc5\xbekariautas \xc5\xbeemes. Bet \xc5\xa0vedai ne\xc4\xafvertino unijos su Lietuva. J\xc5\xb3 karalius \xc4\xaf K\xc4\x97daini\xc5\xb3 akt\xc4\x85 nieko neatsak\xc4\x97, o \xc5\xa1ved\xc5\xb3 kariuomen\xc4\x97 \xc4\x97m\xc4\x97 \xc5\xa1eimininkauti Lietuvoje ne kaip s\xc4\x85junginink\xc5\xb3, bet kaip okupant\xc5\xb3 kariuomen\xc4\x97.\n_START_SECTION_\n\xc5\xa0ved\xc5\xb3 karo pabaiga ir 1660\xc2\xa0m. Olivos taika\n_START_PARAGRAPH_\nLenkijoje prie\xc5\xa1 \xc5\xa1vedus sukilo visas kra\xc5\xa1tas,\xc2\xa0\xe2\x80\x93 ne tik bajorija, bet ir valstie\xc4\x8diai. Generolas M. Gardys su kariuomene buvo i\xc5\xa1kviestas i\xc5\xa1 Lietuvos \xc4\xaf Lenkij\xc4\x85. Lietuvoje liko tik ma\xc5\xbeos \xc5\xa1ved\xc5\xb3 j\xc4\x97gos. Tuo tarpu ir Lietuvos bajorija kaskart vis labiau \xc4\x97m\xc4\x97 bruzd\xc4\x97ti prie\xc5\xa1 \xc5\xa1vedus. Pagaliau ir \xc4\x8dia kilo smarkus partizaninis karas ir ma\xc5\xbeesni \xc5\xa1ved\xc5\xb3 b\xc5\xabreliai buvo naikinami. 1655\xc2\xa0m. gruod\xc5\xbeio 31 d. mirus J. Radvilai, niekas jau nebegyn\xc4\x97 unijos su \xc5\xa1vedais, ir j\xc5\xb3 liku\xc4\x8diai greitai buvo i\xc5\xa1vyti i\xc5\xa1 Lietuvos. Kovos su \xc5\xa1vedais Lenkijoje \xc4\x97jo dar gana ilgai. Mirus Karoliui X Gustavui (1660\xc2\xa0m. vasario 13 d.) pagaliau \xc5\xa1vedai buvo i\xc5\xa1vyti ir i\xc5\xa1 Lenkijos, o t\xc5\xb3 pa\xc4\x8di\xc5\xb3 met\xc5\xb3 gegu\xc5\xbe\xc4\x97s 3 d. Olivoje, netoli Gdansko Lenkijoje, buvo padaryta am\xc5\xbeinosios taikos sutartis (Olivos taika). Jonas Kazimieras Vaza sutiko atsisakyti nuo \xc5\xa1ved\xc5\xb3 karaliaus titulo, o \xc5\xa0vedija sutiko gr\xc4\x85\xc5\xbeinti Lietuvai Lenkijai dal\xc4\xaf Livonijos (Latgal\xc4\x85). I\xc5\xa1 jos buvo sudaryta vadinamoji Livonijos vaivadija. Karas su \xc5\xa0vedija buvo baigtas, bet nebuvo baigtas karas su Maskva.\n_START_SECTION_\nKaro su Maskva pabaiga ir 1667\xc2\xa0m. Andrusovo taika\n_START_PARAGRAPH_\n1656\xc2\xa0m. buvo padarytos paliaubos su Maskva. Bet kai 1658\xc2\xa0m., Maskvos globa nusivyl\xc4\x99s, B. Chmelnickio \xc4\xafp\xc4\x97dinis I. Vigovskis (ukr. \xd0\x86\xd0\xb2\xd0\xb0\xd0\xbd \xd0\x92\xd0\xb8\xd0\xb3\xd0\xbe\xd0\xb2\xd1\x81\xd1\x8c\xd0\xba\xd0\xb8\xd0\xb9), su kazokais pasidav\xc4\x97 Jonui Kazimierui Vazai, karas su Maskva v\xc4\x97l prasid\xc4\x97jo. Maskvos kariuomen\xc4\x97 prie pat Vilniaus sumu\xc5\xa1\xc4\x97 ir net pa\xc4\x97m\xc4\x97 \xc4\xaf nelaisve Lietuvos lauko etmon\xc4\x85 V. Goncevsk\xc4\xaf. V\xc4\x97liau karas pakrypo Maskvos nenaudai ir Lietuvoje caro kariuomenei tikrai \xc4\x97m\xc4\x97 nebesisekti. 1660\xc2\xa0m. \xc4\xaf Lietuv\xc4\x85 ir \xc4\xaf Lenkij\xc4\x85 Maskvos suruo\xc5\xa1tas did\xc5\xbeiulis \xc5\xbeygis nepasisek\xc4\x97\xc2\xa0\xe2\x80\x93 jos kariuomen\xc4\x97 buvo sumu\xc5\xa1ta. Kitais metais \xc4\xaf Lietuv\xc4\x85 atvyko su lenk\xc5\xb3 kariuomene pats Jonas Kazimieras Vaza pad\xc4\x97ti etmonui P. J. Sapiegai, tada buvo atsiimtas Gardinas, Mogiliovas ir Vilnius. Bet kai kazokai pasidav\xc4\x97 turk\xc5\xb3 sultonui, Maskvai atsirado pavojus i\xc5\xa1 turk\xc5\xb3 pus\xc4\x97s, tod\xc4\x97l ir caras prad\xc4\x97jo linkti \xc4\xaf taik\xc4\x85. Po ilg\xc5\xb3 deryb\xc5\xb3 1667\xc2\xa0m. Adrusovo kaime (Mstislavlio vaivadija) buvo pasira\xc5\xa1yta Andrusovo paliaub\xc5\xb3 sutartis. Caras sutiko gr\xc4\x85\xc5\xbeinti Lietuvai dar neatsiimt\xc4\x85 Polock\xc4\x85 su Vitebsku, bet u\xc5\xbetat jis sau pasiliko Smolensko vaivadij\xc4\x85, Starodubo paviet\xc4\x85 ir kai kurias Vitebsko vaivadijos dalis. Lenkija u\xc5\xbeleido Maskvai dal\xc4\xaf Ukrainos\xc2\xa0\xe2\x80\x93 vis\xc4\x85 kair\xc4\xafj\xc4\xaf Dniepro krant\xc4\x85. Be to, kaip atlyginim\xc4\x85 bajorijai u\xc5\xbe dvarus, caras apsi\xc4\x97m\xc4\x97 sumok\xc4\x97ti 1 milijon\xc4\x85 auksin\xc5\xb3, arba 200.000 rubli\xc5\xb3. Ne visos \xc5\xa1itos sutarties s\xc4\x85lygos buvo caro \xc4\xafvykdytos. Galutin\xc4\x97s derybos ir am\xc5\xbeinoji taika tomis pa\xc4\x8diomis s\xc4\x85lygomis \xc4\xafvyko tik 1686\xc2\xa0m. Ta\xc4\x8diau nustatytoji siena su Maskva i\xc5\xa1buvo nepakitus iki pat Pirmojo Respublikos padalinimo (1772\xc2\xa0m.).\n_START_SECTION_\nJono Kazimiero valdymo pabaiga ir abdikacija\n_START_PARAGRAPH_\nJonas Kazimieras Vaza buvo menkas karalius. Jis netur\xc4\x97jo nei gabum\xc5\xb3, nei noro tvarkyti valstyb\xc4\x99. Jam labiausiai r\xc5\xabp\xc4\x97jo savo paties asmeniniai reikalai. Kiek jis buvo tik savimi susir\xc5\xabpin\xc4\x99s, matome ir i\xc5\xa1 to, kad \xc5\xa1ved\xc5\xb3 antpl\xc5\xabd\xc5\xbei\xc5\xb3 metu, kai jam pa\xc4\x8diam teko b\xc4\x97gti \xc4\xaf u\xc5\xbesien\xc4\xaf, jis kartu ve\xc5\xbeiojosi savo aukso d\xc4\x97\xc5\xbe\xc4\x99, nieko neaukodamas i\xc5\xa1 jos kariuomen\xc4\x97s organizavimui. Tod\xc4\x97l ir jo valdymas buvo labai nelaimingas, valstyb\xc4\x97 buvo nualinta prie\xc5\xa1\xc5\xb3, dvarai i\xc5\xa1pl\xc4\x97\xc5\xa1ti, miestai sunaikinti. Vis\xc4\x85 kar\xc5\xb3 met\xc4\x85 tarp bajorijos ir pon\xc5\xb3 vir\xc4\x97 vaidai ir karalius nepaj\xc4\x97g\xc4\x97 sutvarkyti valstyb\xc4\x97s. Vaik\xc5\xb3 jis netur\xc4\x97jo (mir\xc4\x97 k\xc5\xabdikyst\xc4\x97je), o visi jo broliai buvo mir\xc4\x99, tad buvo ai\xc5\xa1ku, kad po mirties bus daug kandidat\xc5\xb3 \xc4\xaf sost\xc4\x85, taigi gal\xc4\x97jo prasid\xc4\x97ti vidaus karas. Tod\xc4\x97l jis i\xc5\xa1k\xc4\x97l\xc4\x97 mint\xc4\xaf, kad naujas karalius turi b\xc5\xabt\xc5\xb3 i\xc5\xa1rinktas jam dar gyvam esant. Mirus karaliaus \xc5\xbemonai Marijai Liudvikai, Jonas Kazimieras Vaza nepaj\xc4\x97gdamas sutvarkyti valstyb\xc4\x97s, 1668\xc2\xa0m. atsisak\xc4\x97 nuo sosto ir i\xc5\xa1va\xc5\xbeiavo \xc4\xaf Pranc\xc5\xabzij\xc4\x85, kur jis ir mir\xc4\x97 1672\xc2\xa0m. gruod\xc5\xbeio 6 d.\n_START_SECTION_\nAtsisakiusiam nuo sosto karaliui\n_START_PARAGRAPH_\nAtsisakius nuo sosto Jonui Kazimierui Vazai pragyventi buvo paskirta i\xc5\xa1 Lenkijos i\xc5\xbedo kasmet 100.000, o i\xc5\xa1 Lietuvos i\xc5\xbedo 50.000 auksin\xc5\xb3. Graudinga buvo 1668\xc2\xa0m. rugs\xc4\x97jo 16 d. seimo scena, kai karalius \xc4\xafteik\xc4\x97 atsisakymo akt\xc4\x85 ir pasak\xc4\x97 paskutin\xc4\x99 kalb\xc4\x85. Verk\xc4\x97 ir jis pats ir visas seimas. Savo kalboje jis sak\xc4\x97 es\xc4\x85s senatv\xc4\x97s prisl\xc4\x97gtas, kar\xc5\xb3 ir vidaus netvarkos nuvargintas. Tod\xc4\x97l jis gr\xc4\x85\xc5\xbein\xc4\x85s kar\xc5\xabn\xc4\x85, kad ji b\xc5\xabt\xc5\xb3 atiduota daugiau j\xc4\x97g\xc5\xb3 turin\xc4\x8diam naujajam karaliui. Jis bajorijai dav\xc4\x97 suprasti, kad reikia panaikinti vis\xc4\x85 netvark\xc4\x85, nes kitaip valstyb\xc4\x97 sulauks li\xc5\xabdno galo.'